Diari Oficial de la Generalitat Valenciana


Sumari del DOGV 3586, del 20-09-1999 (1999/7923)

RESOLUCIÓ de 13 juliol de 1999, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación de la Comunidad Valenciana Guadalaviar.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3586

Data del DOGV
:   20-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7923


Data del document
:   13-07-1999

Organisme emissor
:   Conselleria de Presidència

Tipus de document
:   Resolució

Descriptors 

:   * fundació
    * registre de documents

RESOLUCIÓ de 13 juliol de 1999, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación de la Comunidad Valenciana Guadalaviar. [1999/M7923]
  
Vista la sol·licitud del dia 21 d'abril de 1999, que va entrar en el Registre de Fundacions de la Comunitat Valenciana, el mateix dia, amb el número 22264, efectuada pel representant de la Fundació de la Comunitat Valenciana Guadalaviar, en què se sol·licitava la inscripció de dita entitat en el citat registre, sobre la base dels següents
  
Antecedents de fet
  
Primer
  
Que segons l'escriptura de data 30 de març de 1999, i amb número de protocol 1100, autoritzada pel notari del Col·legi de València Joaquín Sapena Davo, en aquesta data van comparéixer Montserrat Junoy Olmos, Matilde García Clavel, Cándida Frau Enguix i Alberto Catalá Ruiz de Galarreta, per a constituir en aquest acte l'entitat denominada Fundación de la Comunidad Valenciana Guadalaviar.
  
Als efectes de la seua designació i acceptació del seu càrrec com a patrons de la fundació, van comparéixer a l'acte constitucional Rafaela Alfonso Stuyck i Fernando Álamo Ramírez.
  
Segon
  
Segons l'article 4 dels seus estatuts, la fundació tindrà com a objecte i fins essencials de la seua actuació:
  
Amb caràcter general: coadjuvar o contribuir a la creació, promoció i difusió de mitjans culturals, educatius, científics i assistencials que cooperen a un desenrotllament integral de la persona i, a través d'ella, de la comunitat on desenrotlla les seues activitats.
  
En particular, la fundació tindrà com a finalitat primordial contribuir a l'eliminació d'aquells obstacles de caràcter econòmic que impedisquen l'accés a la cultura i, especialment a la docència reglada no universitària, així com la promoció i organització d'activitats que complementen la docència reglada.
  
Per al compliment d'aquests fins, la fundació desenrotllarà les activitats descrites en els apartats A), B), C), D) i E), del citat article 4.
  
Segons l'article 5 estatutari, la fundació atorgarà els seus beneficis a les persones o entitats que, a juí del patronat, siguen mereixedors d'aquests i ajustarà sempre la seua actuació a criteris d'imparcialitat, i no discriminació.
  
Tercer
  
La dotació de la fundació, conforme a l'escriptura de constitució, de data 30 de març de 1999, és de setze mil cinc-cents vint-i-quatre euros i vuitanta-quatre cèntims (16.524,84 euros), l'aportació de la qual s'ha realitzat de la següent forma:
  
Set-cents cinquanta-un euros i vint-i-set cèntims (751,27 euros), aportats per Montserrat Junoy Olmos.
  
Set-cents cinquanta-un euros i vint-i-set cèntims (751,27 euros), aportats per Matilde García Clavell.
  
Dotze mil vint euros i vint-i-quatre cèntims (12.020,24 euros), aportats per Cándida Frau Enguix.
  
Tres mil dos euros i sis cèntims (3.002,06 euros), aportats per Alberto Catalá Ruiz de la Galarreta.
  
La realitat de l'aportació efectuada s'acredita mitjançant un certificat de l'entitat de crèdit Deutsche Bank, incorporada a l'expedient de constitució.
  
Quart
  
D'acord amb allò que s'ha previst en l'atorgament quart de la carta fundacional, i en el títol II dels estatuts de la fundació, el patronat és l'òrgan de govern i representació de la fundació, compost per un mínim de cinc membres i màxim de nou, els qui designaran d'entre ells un president, un vicepresident i un secretari, aquest últim podrà no ser membre del patronat, en aquest cas tindrà veu però no vot.
  
A excepció del primer patronat, de què se sortejarà la seua substitució per meitat als tres anys, el càrrec de patró tindrà una duració de cinc anys, i serà renovable indefinidament.
  
El patronat fundacional és el següent:
  
President: 1. Fernando Álamo Ramírez.
  
Vicepresident: 2. Alberto Catalá Ruiz de Galarreta.
  
Secretària patrona: 3. Rafaela Alonso Stuyck.
  
Vocals: 4. Montserrat Junoy Olmos, i 5. Matilde García Clavel.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, article d'aplicació bàsica, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
En l'article 1.2 de la Llei 8/1998 de Fundacions de la Comunitat Valenciana s'estableix que les fundacions que desenrotllen principalment les seues funcions al territori de la Comunitat Valenciana es regiran per allò que s'ha disposat en aquesta llei.
  
Quart
  
Examinats els fins de la fundació, la dotació, així com l'aportació efectivament realitzada, es constata que els fins són d'interés general i la dotació és inicialment suficient i adequada per a la inscripció de la fundació. Tot això, de conformitat amb allò que s'ha establit en els articles 3.1 i 11 de la Llei 8/1998 de Fundacions de la Comunitat Valenciana, en relació amb l'article 31 de la citada llei.
  
Cinqué
  
La carta fundacional i els estatuts, continguts en l'escriptura pública de 30 de març de 1999, reuneixen els requisits bàsics dels articles 9 i 10 de la vigent Llei 8/1998 de Fundacions de la Comunitat Valenciana, per la qual cosa la fundació pot ser reconeguda com a tal, tenint en compte el fi que persegueix segons l'article 4 dels seus estatuts.
  
Sisé
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries, i per l'article 15, lletra o) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa en l'àmbit de servei.
  
Vistos la Constitució, la Llei 8/1998 de Fundacions de la Comunitat Valenciana, Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundación de la Comunidad Valenciana Guadalaviar, en el Registre de Fundacions de la Comunitat Valenciana amb el número 319 (V) i classificar-la de caràcter cultural i docent. El seu domicili radicarà a València, avinguda de Blasco Ibáñez, 56.
  
Segon
  
Inscriure en el Registre de Fundacions de la Comunitat Valenciana els estatuts per què ha de regir-se la fundació, elevats a escriptura pública de data 30 de març de 1999, amb el número de protocol 1100, autoritzada pel notari del Col·legi de València Joaquín Sapena Davo.
  
Tercer
  
Inscriure en el citat registre el nomenament del primer patronat segons figura en l'antecedent de fet quart de la present resolució.
  
Notifiqueu l'actual resolució, amb l'advertiment que no esgota la via administrativa, i es podrà presentar recurs d'alçada davant del conseller de Presidència o davant d'aquest mateix òrgan en el termini d'un mes, a comptar des de la data de la seua notificació.
  
València, 13 de juliol de 1999.- El secretari general: Jorge Lamparero Lázaro.